Det var en hundepatrulje, der klokken 02.07 fandt den toårige dreng Storm, efter op mod 2.000 frivillige aftenen igennem var strømmet til området for at hjælpe med eftersøgningen af den toårige, der ved 19-tiden onsdag aften på en blå løbecykel var cyklet fra sit hjem i Sophienlund i Hillerød.

En af dem, der var med til at hjælpe efter Storm, er Muhammed Senhaji, som så efterlysningen på de sociale medier og derefter kørte fra Nørrebro i København til Hillerød for at hjælpe med at lede.

- Jeg er selv forælder, og så bliver man bekymret – især, når det er sådan en lille dreng, som man ved ikke kan klare sig selv. Man tænker, at det kan være ens eget barn, og at man må tage ud og gøre noget i stedet for at sidde derhjemme og bekymre sig. Vise at man er en del af samfundet og bekymrer sig om de borgere, der er i området, siger han.

- Vi er et samfund, der holder sammen

Nordsjællands Politi opfordrede kort efter midnat til, at der ikke mødte flere frivillige op, men Muhammed Senhaji og hans ven mødte alligevel op for at deltage i eftersøgningen:

- Vi ikke bare kunne sidde derhjemme og bekymre os, så vi tænkte, at vi tager derud bare for at vise solidaritet, og at vi er et samfund, der holder sammen på kryds og tværs, lyder det fra Muhammed Senhaji, der til daglig arbejder som elektriker.

Den toårige Storm blev klokken 02.07 fundet af en patrujlevogn sovende i et skovområde, der ligger cirka to kilometer fra hans hjem – og det skabte selvfølgelig glæde både hos politiet og de frivillige:

- Jeg havde mine største bekymringer, da vi gik rundt og ledte i vildmarken, og jeg havde hele tiden en uro og bekymring i hjertet. Da vi hørte, at han var blevet fundet, blev jeg rigtig lettet og rigtig glad – ikke mindst på forældrenes vegne. Man tænker jo det værste, så vi blev rigtig glade.

Også Nikola Nenic og Emil Vetter ledte i området efter toårige Storm - hør deres oplevelser her:

Politiet: Stort og komplekst område

Politiet takkede efterfølgende på de sociale medier for den voldsomme interesse for at hjælpe med eftersøgningen. Også politikommissær i Nordsjællands Politi, Søren Christensen, rettede en tak til de mange frivillige kort efter Storm var blevet fundet:

- Den er utrolig – simpelthen utrolig, siger Søren Christensen om de frivilliges hjælp:

- Vi har opfordret folk til - i det omfang det var muligt - at holde sig til skovveje, stier og til boligområder, så vores hunde kunne søge i mere utilgængelige områder. Det er langt hen ad vejen blevet fulgt – uanset hvad, har vi været rigtig, rigtig glade for den indsats. Det er et stort område og komplekst område med mange garage og haver. Jo flere øjne og jo flere hænder jo bedre.

Den lille dreng var nedkølet efter flere i den kølige sommernat, og han blev efterfølgende kørt på sygehuset. Ifølge vagtchefen hos Nordsjællands Politi er Storm nu igen hjemme i de trygge og vante rammer hos sin mor.